text: Skud affyret i Hedensted: Mand anholdt
  30 april 2014 kl. 04.14
  Der blev tirsdag aften affyret minimum to skud mod en person på Gesagervej i Hedensted. 35-årig mand anholdt i nat.
  Politiet fik meldingen om skuddene 19.32 tirsdag aften, og klokken 00.30 natten til onsdag har efterforskningen ført til anholdelse af en 35-årig lokal mand.
  Vagtchefen ved Sydøstjyllands Politi oplyser til TV SYD, at der ikke er tale om banderelaterede skyderier, men nogle interne uoverensstemmelser mellem nogle beboere på Gesagervej og nogle andre personer.
  Den anholdte er endnu ikke blevet endeligt afhørt, men vagtchefen formoder, at han vil blive fremstillet i grundlovsforhør senere i dag.
  